text: ओलंपिक चैंपियन अभिनव बिंद्रा की बायोपिक पर काम कर रहे अभिनेता हर्षवर्धन कपूर ने कहा कि वह मिजाज से काफी धैर्यवान शख्स हैं और उनकी यह खूबी दिग्गज निशानेबाज बिंद्रा जैसी है। हर्षवर्धन बिंद्रा के किरदार के लिए खुद को तैयार कर रहे हैं और इस प्रक्रिया में वह उनकी कुछ विशेषताओं को भी खुद में ढालने की कोशिश कर रहे हैं। हर्षवर्धन ने बताया, मैं मिजाज से धैर्यवान व सहनशील शख्स हूं। मैं अपनी भावनाएं बहुत प्रभाव के साथ बयां नहीं करता हूं, भले ही वह खुशी की हो या फिर दुख की। यह मजेदार बात है कि बिंद्रा का व्यक्तित्व और व्यवहार मेरे जैसा है।